Yli 100 opettajaa Saudi-Arabiasta kouluttautuu Suomessa – hintalappu 5 miljoonaa

Kuvituskuva. Arkisto / Veera Visuri

Riikka Jokinen

Yli sata opettajaa Saubi-Arabiasta saapuu Suomeen perehtymään suomalaiseen opetukseen.

Finland University Oy, Helsingin yliopiston koulutus- ja kehittämispalvelut HY+ Oy sekä Omnia Education Partnerships Oy kertovat solmineensa Saudi-Arabian opetusministeriön kanssa noin viiden miljoonan euron arvoisesta koulutusyhteistyöstä.

Sopimuksen nojalla Saudi-Arabia lähettää Suomeen täydennyskoulutettavaksi 117 opettajaa, jotka perehtyvät puolen vuoden ajan suomalaiseen koulujärjestelmään sekä sen käyttämiin opetusmenetelmiin.

Opetus tapahtuu Espoossa, Helsingissä, Joensuussa, Tampereella ja Turussa.

–Saudi-Arabia valmistautuu jo öljyn jälkeiseen aikaan kehittämällä omaa koulutusjärjestelmäänsä ja koko yhteiskuntaa, Turun, Tampereen ja Itä-Suomen yliopiston yhteisen palveluyhtiö Finland Universityn toimitusjohtaja Pekka T. Saavalainen taustoittaa.

Saudi-Arabiasta saapuvat opettajat ovat pääasiassa peruskoulua vastaavan tason opettajia. Suomeen saapuu sekä mies- että naisopettajia.

Täydennyskoulutus alkaa toukokuun lopussa kolmen kuukauden perehdytysjaksolla, jossa opiskellaan englantia. Syksyllä opettajat perehtyvät suomalaisiin opetusmenetelmiin luokkaympäristössä – opetusharjoittelukouluissa Turussa, Tampereella ja Joensuussa sekä Espoon kouluissa.

–Koska suurin osa saapuu Suomeen perheittensä kanssa, on tulijoita yhteensä yli neljä sataa. Koulutusohjelman maksaa Saudi Arabian opetusministeriö, ja asumiseen ja elämiseen liittyvät palvelut opettajat maksavat itse, HY+:n toimitusjohtaja Marjaana Suutarinen selventää.